Title: ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์ วิธีการ และเงื่อนไขการขอต่ออายุใบอนุญาต การขอใบแทนใบอนุญาต และการย้ายสถานที่ทำการที่ระบุไว้ในใบอนุญาตของผู้ผลิต ผู้ส่งออก หรือผู้นำเข้าสินค้าเกษตรที่มีกฎกระทรวงกำหนดให้เป็นมาตรฐานบังคับ

ประกาศคณะกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง กำหนดหลักเกณฑ์
วิธีการ และเงื่อนไขการขอต่ออายุใบอนุญาต การขอใบแทนใบอนุญาต
และการย้ายสถานที่ทำการที่ระบุไว้ในใบอนุญาตของผู้ผลิต
ผู้ส่งออก หรือผู้นำเข้าสินค้าเกษตร
ที่มีกฎกระทรวงกำหนดให้เป็นมาตรฐานบังคับ[๑]

อาศัยอำนาจตามความในมาตรา ๗ (๖) และมาตรา ๒๒ วรรคสอง มาตรา
๒๔ วรรคสองและมาตรา
๒๕ วรรคสอง แห่งพระราชบัญญัติมาตรฐานสินค้าเกษตร พ.ศ. ๒๕๕๑
คณะกรรมการมาตรฐานสินค้าเกษตรเห็นสมควรประกาศกำหนดหลักเกณฑ์ วิธีการ
และเงื่อนไขการขอต่ออายุใบอนุญาตการขอใบแทนใบอนุญาต และการย้ายสถานที่ทำการที่ระบุไว้ในใบอนุญาตของผู้ผลิต
ผู้ส่งออก หรือผู้นำเข้าสินค้าเกษตรที่มีกฎกระทรวงกำหนดให้เป็นมาตรฐานบังคับไว้
ดังต่อไปนี้

ข้อ
๑  ให้ยกเลิกประกาศคณะกรรมการมาตรฐานสินค้าเกษตร
เรื่อง กำหนดหลักเกณฑ์ วิธีการ และเงื่อนไขการขอต่ออายุใบอนุญาต การขอใบแทนใบอนุญาต
และการย้ายสถานที่ทำการที่ระบุไว้ในใบอนุญาตของผู้ผลิต ผู้ส่งออก
หรือผู้นำเข้าสินค้าเกษตรที่มีกฎกระทรวงกำหนดให้เป็นมาตรฐานบังคับ ลงวันที่ ๒๔
พฤศจิกายน ๒๕๕๒

ข้อ
๒  ผู้รับใบอนุญาตผู้ใดประสงค์จะขอ
(๑)
ต่ออายุใบอนุญาต ให้ยื่นคำขอตามแบบ มกษ. ๙ ท้ายประกาศนี้
พร้อมด้วยเอกสารหลักฐานที่ระบุไว้ในแบบดังกล่าว
ก่อนที่ใบอนุญาตนั้นสิ้นอายุไม่น้อยกว่า ๔๕ วัน
(๒)
ใบแทนใบอนุญาต ให้ยื่นคำขอตามแบบ มกษ. ๑๐ ท้ายประกาศนี้
พร้อมด้วยเอกสารหลักฐานที่ระบุไว้ในแบบดังกล่าว
(๓)
ย้ายสถานที่ทำการที่ระบุไว้ในใบอนุญาต ให้ยื่นคำขอตามแบบ มกษ. ๑๑
ท้ายประกาศนี้พร้อมด้วยเอกสารหลักฐานที่ระบุไว้ในแบบดังกล่าว

ข้อ
๓  การยื่นคำขอตามข้อ ๒ ให้ยื่น ณ
สำนักงานมาตรฐานสินค้าเกษตรและอาหารแห่งชาติ หรือสถานที่อื่นที่สำนักงานมาตรฐานสินค้าเกษตรและอาหารแห่งชาติกำหนด

ข้อ
๔  การอนุญาตให้ต่ออายุใบอนุญาต
ให้สำนักงานมาตรฐานสินค้าเกษตรและอาหารแห่งชาติออกใบอนุญาตตามแบบใบอนุญาตเดิมให้ใหม่

ข้อ
๕  การออกใบแทนใบอนุญาต
ให้ใช้ตามแบบใบอนุญาตเดิม แต่ให้มีข้อความว่า ใบแทน โดยผู้มีอำนาจออกใบอนุญาตลงชื่อพร้อมทั้งลงวันเดือนปีที่ออกใบแทนกำกับไว้ด้วย

ข้อ
๖  การอนุญาตให้ย้ายสถานที่ทำการที่ระบุไว้ในใบอนุญาต
ให้สำนักงานมาตรฐานสินค้าเกษตรและอาหารแห่งชาติบันทึกแก้ไขการย้ายสถานที่ทำการลงในใบอนุญาตนั้น

ข้อ
๗  ใบแทนใบอนุญาต
และใบอนุญาตให้ย้ายสถานที่ทำการที่ระบุไว้ในใบอนุญาตที่ออกให้แก่ผู้ขอรับใบอนุญาตก่อนวันที่ประกาศนี้ใช้บังคับ
ให้ยังคงใช้บังคับต่อไปจนกว่าจะสิ้นอายุ

ข้อ
๘  บรรดาคำขอรับใบแทนใบอนุญาต
คำขอย้ายสถานที่ทำการที่ระบุไว้ในใบอนุญาตที่ได้ยื่นไว้ก่อนประกาศนี้ใช้บังคับและยังอยู่ในระหว่างการพิจารณา
ให้ถือว่าคำขอนั้นเป็นคำขอตามประกาศนี้ แล้วแต่กรณี โดยอนุโลม

ประกาศ ณ วันที่ ๑๙
ตุลาคม พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

[เอกสารแนบท้าย]

๑. คำขอต่ออายุใบอนุญาตเป็นผู้ผลิต
ผู้ส่งออก หรือผู้นำเข้าสินค้าเกษตร ตามพระราชบัญญัติมาตรฐานสินค้าเกษตร พ.ศ. ๒๕๕๑
และที่แก้ไขเพิ่มเติม (แบบ มกษ. ๙)
๒.
คำขอใบแทนใบอนุญาตเป็นผู้ผลิต ผู้ส่งออก หรือผู้นำเข้าสินค้าเกษตร ตามพระราชบัญญัติมาตรฐานสินค้าเกษตร
พ.ศ. ๒๕๕๑ และที่แก้ไขเพิ่มเติม (แบบ มกษ. ๑๐)
๓.
คำขอย้ายสถานที่ทำการ ตามพระราชบัญญัติมาตรฐานสินค้าเกษตร พ.ศ. ๒๕๕๑ และที่แก้ไขเพิ่มเติม
(แบบ มกษ. ๑๑)

(ดูข้อมูลจากภาพกฎหมาย)

ปริยานุช/จัดทำ
๒๔ พฤศจิกายน
๒๕๕๙

ชนิกา/ตรวจ
๓๐ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๖๗ ง/หน้า ๑๓/๒๑ พฤศจิกายน ๒๕๕๙